Verdagte vas oor R15 miljoen dwelms by Durban-haweArgieffoto ter illustrasie ŉ 37-jarige man is in Aucklandpark, Johannesburg, in hegtenis geneem in verband met dwelmmiddels ter waarde van ongeveer R15 miljoen wat Dinsdag by die hawe in Durban gevind is. “Die man is in hegtenis geneem ná ŉ intensiewe ondersoek deur die Valke,” het kapt. Simphiwe Mhlongo, woordvoerder van die elite-eenheid, gesê. “Hy sal na Durban geneem word om Maandag in die plaaslike landdroshof te verskyn.” Die Valke, Suid-Afrikaanse Inkomstediens (SAID) en beamptes van die reaksie-eenheid by Durban se hawe het Dinsdag op 60 kg kristalmetamfetamien (beter bekend as tik) afgekom. “Die dwelmmiddels was in vragsakke versteek tussen kosbokse. Die straatwaarde is na raming ongeveer R15 miljoen,” het Mhlongo bygevoeg.